[pic] | EURÓPSKA KOMISIA | Brusel, 9.12.2010 KOM(2010) 739 v konečnom znení OZNÁMENIE KOMISIE RADE Následné kroky nadväzujúce na rozhodnutie Rady 2010/320/EÚ, ktorým sa Grécko vyzýva k posilneniu a prehĺbeniu fiškálneho dohľadu a ktorým sa upozorňuje, aby prijalo opatrenia na zníženie deficitu považované za nevyhnutné na odstránenie nadmerného deficitu OZNÁMENIE KOMISIE RADE Následné kroky nadväzujúce na rozhodnutie Rady 2010/320/EÚ, ktorým sa Grécko vyzýva k posilneniu a prehĺbeniu fiškálneho dohľadu a ktorým sa upozorňuje, aby prijalo opatrenia na zníženie deficitu považované za nevyhnutné na odstránenie nadmerného deficitu 1. ÚVOD V tomto oznámení sa posudzujú opatrenia realizované Gréckom v období medzi júlom a novembrom 2010 na dodržiavanie rozhodnutia Rady 2010/320/EÚ[1]. Opatrenia prijaté do júla boli posúdené v oznámení z 19. 8. 2010[2]. Spolu so sprievodnou správou útvarov Komisie vyhotovenou v úzkej spolupráci s ECB[3] toto oznámenie zároveň prispieva k posúdeniu dodržiavania memoranda o hospodárskej a finančnej politike a memoranda o porozumení[4] v rámci dohody o pôžičke medzi Gréckom a členskými štátmi eurozóny. Toto posúdenie sa zakladá na správe, ktorú Grécko predložilo Rade a Komisii[5], a na kontrolnej návšteve, ktorú útvary Európskej komisie spolu s MMF a ECB vykonali v rámci programu úpravy hospodárstva financovaného dvojstrannými pôžičkami zo strany členských štátov eurozóny a pohotovostnými úvermi MMF. Správa predložená Gréckom sa nezaoberá iba fiškálnymi opatreniami, ktoré sú zacielené na znižovanie deficitu verejných financií v roku 2010, ale aj širokou škálou štrukturálnych reforiem, ktoré prijíma a vykonáva grécka vláda. 2. ROZHODNUTIE RADY Z 10. MÁJA 2010 Rada prijala 10. mája 2010 rozhodnutie 2010/320/EÚ na základe článku 126 ods. 9 a článku 136 ZFEÚ, ktorým sa Grécko vyzýva k posilneniu a prehĺbeniu fiškálneho dohľadu a ktorým sa upozorňuje, aby prijalo opatrenia na zníženie deficitu považované za nevyhnutné na odstránenie nadmerného deficitu do roku 2014. V rozhodnutí Rady sa od Grécka vyžaduje prijať celý rad osobitných opatrení, aby celkový deficit verejnej správy nepresiahol tieto stropy: - 18 508 miliónov EUR (7,8 % HDP na základe najnovších prognóz nominálneho HDP) v roku 2010, - 17 065 miliónov EUR (7,5 % HDP) v roku 2011, - 14 916 miliónov EUR (6,4 % HDP) v roku 2012, - 11 399 miliónov EUR (4,8 % HDP) v roku 2013 a - 6 385 miliónov EUR (2,6 % HDP) v roku 2014[6]. Rozhodnutie bolo zmenené a doplnené 7. septembra 2010 (rozhodnutie 2010/486/EÚ)[7]. Uvedené stropy pre celkový deficit verejnej správy však ostali nezmenené. 3. PLNENIE ROZPOčTU V predchádzajúcom oznámení bol rozpočtový vývoj do júla posúdený všeobecne podľa plánu. Pozornosť sa však upriamila aj na nižšie zvýšenie štátnych príjmov než bolo plánované, menej priaznivý vývoj vo fondoch sociálneho zabezpečenia a účtoch miestnych samospráv a na hromadenie nedoplatkov. Za posledné štyri mesiace sa plnenie rozpočtu stalo náročnejším. Od januára do októbra 2010 sa hotovostný deficit štátneho rozpočtu znížil o 30,2 % (46 % do júna) v porovnaní s rokom 2009. Daňové príjmy boli sklamaním. Od januára do septembra 2010 celkové štátne príjmy vzrástli o 3,4 % (5,9 % do júna). Oficiálny odhad vyhotovený v máji, keď bolo prijaté rozhodnutie Rady a bol dohodnutý program úpravy hospodárstva pre Grécko, predpokladal zvýšenie príjmov na celý rok vo výške 15,6 %. Zvýšenie príjmov sa očakáva v novembri a decembri, keď sa naplno prejaví vplyv zvýšenia DPH a spotrebných daní, ako aj vďaka nedávno prijatému „daňovému vyrovnaniu“[8]. Cieľová úroveň príjmov sa však nedosiahne. Momentálne hlavný účtovný úrad Grécka (ďalej len „GAO“) odhaduje, že štátne príjmy za celý rok sa zvýšia o 7,4 %. Tabuľka 1: Plnenie štátneho rozpočtu 2009 | 2010 | 2009 | 2010 | na hotovostnom základe (v miliónoch eur) | jan. − okt. | % zmena | výsledok | plány z mája 2010 | % zmena | najnovší oficiálny odhad | % zmena | Pokiaľ ide o výdavkovú stránku štátnych účtov, odliv hotovostných finančných prostriedkov počas prvých desiatich mesiacov roka sa znížil o 9,2 % (16,9 % do júna); v plánoch (z mája 2010) sa počítalo so znížením štátnych platieb za celý rok o 7,6 %. Avšak poskytovanie údajov o platobných záväzkoch a nahromadení nedoplatkov bolo iba sporadické a viedlo k relatívne nejasnému obrazu skutočných výdavkov. Mesačné údaje o priebežnom rozpočtovom plnení v rámci roka zo strany fondov sociálneho zabezpečenia a miestnych samospráv nie je tak podrobné a je menej kvalitné než údaje o štátnom rozpočte. Dostupné informácie sú odvodené z bankových štatistík bez údajov o výdavkoch a príjmoch. To svedčí o tom, že fondy sociálneho zabezpečenia a miestne samosprávy môžu zaznamenať celkový stav na hotovostnom základe, ktorý je o približne 1 mld. EUR nižší než prognózy z mája 2010. V auguste sa vláda zaviazala znížiť primárne výdavky o 3,9 mld. EUR (opravené na 5,9 mld. EUR v septembri) v porovnaní s programovými prognózami s cieľom vyrovnať sklzy vo výbere daní a menej priaznivé údaje vo fondoch sociálneho zabezpečenia a miestnej samospráve. Existuje dôkaz, že vláda môže iba čiastočne splniť svoj záväzok znížiť plánované výdavky, najmä pokiaľ ide o výdavky do investícií. Aj keď je možné vydať v posledných týždňoch roka menej, než bolo v súčasnosti naplánované úradom GAO, akékoľvek zníženia výdavkov koncom roka by sa nemali robiť na úkor ďalšieho zvýšenia nedoplatkov. Podľa jesenných prognóz Komisie[9] bude deficit podľa ESA 95 za rok 2010 predstavovať 22,3 mld. EUR (9,5 % HDP, t. j. o 1,75 % HDP vyšší než pôvodný programový cieľ). Nedodržanie plánovaného deficitu podľa ESA za rok 2010 odráža do značnej miery prejavenie rizík, ktoré boli predtým identifikované. Tieto riziká súvisia s i) hlbšou recesiou a obmedzeniami likvidity, čo zaťažuje výber príjmov; ii) omeškaniami v zlepšovaní daňovej disciplíny, ktoré odrážajú nedostatky v realizácii reforiem na zlepšenie daňovej správy; a iii) niektorými problémami pri kontrole výdavkov, najmä pri kapitálovom rozpočte, výdavkov miestnych samospráv a fondov sociálneho zabezpečenia. Jednu tretinu odchýlenia od cieľového deficitu možno vysvetliť okrem iného iv) revíziou gréckej fiškálnej štatistiky vykonanej ELSTATom[10], najmä pokiaľ ide o nové zaradenie niektorých štátnych podnikov do verejnej správy. Očakáva sa, že verejný dlh dosiahne na konci roka 2010 sumu 328 mld. EUR, 141 % HDP, zvýšenie o 29 mld. EUR. Na porovnanie, v rozhodnutí Rady sa uvádza maximálne zvýšenie úrovne dlhu o 34 mld. EUR. 3. ROZPOčET NA ROK 2011 A VÝHľADY NA ROKY 2012 − 2014 GRÉCKA VLÁDA POTVRDILA SVOJ ZÁVÄZOK SPLNIť FIšKÁLNY CIEľ NA ROK 2011 stanovený v rozhodnutí Rady. Vzhľadom na vyššiu východiskovú úroveň deficitu a dlhu a nižší HDP, než sa očakávalo, bude potrebné väčšie konsolidačné úsilie. Fiškálna stratégia ostane pevne zakotvená v postupe konsolidácie dohodnutom v máji 2010. Grécka vláda sa preto rozhodla získať pevnú pôdu pod nohami, ktorú v roku 2010 stratila, aby rýchlo a trvalo obnovila svoje fiškálne postavenie, udržala finančné potreby v súlade s programom a podporila dôveru trhu. Rozpočet na rok 2011 predložený gréckemu parlamentu 18. novembra obsahuje nové opatrenia na zníženie deficitu vo výške 2,5 % HDP. Väčšina nových opatrení je štrukturálna a zameriava sa priamo na niektoré zakorenené rozpočtové nedostatky Grécka. Tým sa zvýši celková výška konsolidačných opatrení v roku 2011 − vrátane tých dohodnutých v máji − na 5,75 % HDP. Približne dve tretiny nových opatrení dohodnutých v novembri sú na strane výdavkov a väčšina z nich je štrukturálnej povahy; opatrenia v objeme 0,7 mld. EUR alebo 0,3 % HDP sú dočasné. Opatrenia zahŕňajú škrty v neproduktívnych a necielených výdavkoch, redukciu krátkodobých zákaziek vo verejnom sektore, lepšie zameranie všeobecných dotácií pre domácnosti (ako dotácie pre vykurovacie palivo a rodinné prídavky) a lepšie riadenie a využívanie štátnych aktív, najmä pri výbere daňových nedoplatkov. Rozpočet na rok 2011 začne riešiť dva kľúčové problémy − nadmerné výdavky na zdravotníctvo a straty štátnych podnikov. - Výdavky na zdravotníctvo . Verejné výdavky na zdravotníctvo predstavovali 5,9 % HDP v roku 2008, t. j. rast na obyvateľa na priemernej skutočnej úrovni 5,4 % počas obdobia 2004 − 2008. Verejné výdavky na lieky predstavujú v Grécku 1,9 % HDP, zatiaľ čo priemer v EÚ je 1 % HDP. Ak by tento trend pokračoval, podiel zdravotníckych výdavkov na HDP by sa v budúcich rokoch dramaticky zvýšil. Vláda začala v roku 2010 s reformami, ktoré teraz začali prinášať výsledky. V prvej polovici roka 2011 sa začnú uplatňovať ďalšie opatrenia na zníženie výdavkov na lieky, na posilnenie výdavkovej kontroly a zníženie prevádzkových nákladov nemocníc. Týmito opatreniami by sa mali dosiahnuť úspory vo výške okolo 0,5 % HDP. - Podniky vo vlastníctve štátu. Niektoré štátne podniky už počas viacerých rokov zaznamenávajú obrovské straty. Najväčšie deficity vznikajú v štátnych dopravných podnikoch, kde v niektorých prípadoch samotné mzdové náklady presahujú celkové príjmy. Určitý pokrok sa dosiahol v roku 2010, najmä znížením prevádzkových nákladov a počtu zamestnancov a zverejnením finančných výkazov podnikov s najväčšími stratami (ktoré boli potvrdené externými audítormi). V roku 2011 bude vláda ďalej znižovať mzdy v štátnych podnikoch o 10 %[11], obmedzovať prídavky na 10 % základného platu a zavádzať pre hrubý mesačný plat (12 platov za rok) strop 4 000 EUR. Aby sa navyše vyriešili špecifické problémy dopravných podnikov, zvýši sa cestovné v mestskej doprave o minimálne 30 %. Tieto opatrenia by mali priniesť približne 0,5 percentuálnych bodov HDP. Podľa rozpočtu na rok 2011 dosiahne deficit verejných financií (ESA 95) 16,8 mld. EUR (7,6 % HDP), t. j. o niečo menej než strop vo výške 17 mld. EUR stanovený v rozhodnutí Rady. Odhady Komisie sa veľmi približujú k rozpočtu. Zníženie vládneho podielu v roku 2011 bude preto v skutočnosti väčšie, ako bolo plánované v pôvodnom programe, t. j. 2,2 percentuálnych bodov miesto 0,4 bodov. Opatrenia v rozpočte na rok 2011 nie sú dostatočné, aby natrvalo znížili deficit a aby sa dodržali cieľové deficity na roky 2012 až 2014. Grécka vláda sa zaviazala špecifikovať fiškálne štrukturálne opatrenia na dosiahnutie cieľov v rokoch 2012 − 2014. Tieto opatrenia budú súčasťou strategického dokumentu, ktorý sa pripraví v prvom štvrťroku 2011. Podľa súčasných odhadov bude treba k opatreniam, ktoré už boli v máji 2010 oznámené, stanoviť minimálne 5 % HDP v dodatočných štrukturálnych opatreniach. Tieto opatrenia musia vychádzať z trvalých úprav príjmov a výdavkov vo viacerých oblastiach: zlepšenie daňovej správy a boj proti daňovým únikom, zníženie počtu zamestnancov vo verejnom sektore prísnym uplatňovaním pravidla jeden nový zamestnanec na päť odchádzajúcich bez odvetvových výnimiek, reformy systémov zdravotnej starostlivosti a vzdelávania, štrukturálne škrty vo vojenských výdavkoch a viacročná reforma štátnych podnikov vrátane zlúčenia a uzavretia podnikových jednotiek. 6. NAPREDOVANIE šTRUKTURÁLNYCH REFORIEM Program štrukturálnej reformy v Grécku je rozsiahly. Pokrok sa dosiahol v štrukturálnych fiškálnych reformách, aj keď v niektorých prípadoch pomalšie, než sa plánovalo. Pokroky nastali aj v zlepšení daňovej správy a kontrol, vo včasnom poskytovaní spoľahlivých fiškálnych údajov, v posilnení rozpočtových inštitúcií a nového organického rozpočtového zákona, ktorý predpokladá viacročné rozpočtové plánovanie. Prvá fáza dôchodkovej reformy bola prijatá pred letnou prestávkou a dokončí sa v roku 2011. V súčasnosti sa začínajú rozbiehať prípravy komplexných reforiem systémov zdravotnej starostlivosti a vzdelávania. Pri funkčnom preverení ústrednej správy a sociálnych programov, ako aj pri zjednodušenom systéme odmeňovania zamestnancov verejného sektora nastali určité oneskorenia. Po prvej vlne reforiem trhu práce pred letom nastali oneskorenia v druhej vlne reforiem týkajúcich sa mechanizmov mzdového vyjednávania a systému mediačného a rozhodcovského konania. Privatizačný plán oznámený počas leta nie je dostatočne ambiciózny, keďže privatizácie sa podľa neho budú vykonávať hlavne prostredníctvom koncesných zmlúv a priame predaje budú zohrávať len menšiu úlohu. Vláda sa jednak zaviazala zvýšiť výnosy z privatizácie (vrátane predajov nehnuteľností) z 1 mld. EUR v roku 2011 na 3 mld. ročne v rokoch 2012 a 2013. Výnosy z privatizácie sa podľa prísľubu vlády majú použiť na vyplatenie dlhu a nie na zníženie konsolidačného úsilia. 7. ÚPLNOSť POžADOVANÝCH INFORMÁCIÍ Správa predložená Gréckom a údaje pravidelne zasielané Komisii obsahujú väčšinu informácií požadovaných v rozhodnutí Rady. Správa obsahuje najmä podrobné informácie o konkrétnych opatreniach, ktoré sa zaviedli (a ktoré majú byť zavedené) s cieľom dosiahnuť súlad s rozhodnutím, ako aj informácie o dosahu jednotlivých opatrení na rozpočet. Hlavný účtovný úrad včas poskytol údaje o mesačnom plnení rozpočtu. Správa obsahuje aj požadované informácie týkajúce sa emisie dlhových cenných papierov a ich vyplácania a informácie o finančnej situácii najväčších verejných podnikov. Avšak údaje o priebežnom plnení rozpočtu podľa mesiacov fondmi sociálneho zabezpečenia, mimorozpočtovými orgánmi a miestnymi samosprávami, ako aj informácie o zamestnanosti vo verejnom sektore a výdavkoch na očakávané platby (vrátane omeškaných platieb) zatiaľ nie sú úplné. Navyše správa obsahuje množstvo informácií týkajúcich sa implementácie štrukturálnych reforiem v nadväznosti na odporúčanie Rady zo 16. februára 2010[12] a s cieľom splniť požiadavky memoranda o hospodárskej a finančnej politike a memoranda o porozumení. 8. ZÁVERY Strop deficitu verejných financií (na základe ESA 95) na rok 2010, ako bol stanovený v rozhodnutiach Rady, bude o približne 4,2 mld. EUR prekročený, keďže plánovaný deficit dosiahne 9,5 % HDP. To zodpovedá zníženiu pomeru deficitu o skoro šesť bodov v porovnaní s rokom 2009. Pomer verejného dlhu k HDP sa pravdepodobne zvýši zo 127 % na konci roka 2009 na 141 % v roku 2010. Zvýšenie dlhu zodpovedá rozhodnutiu Rady. Rozpočet na rok 2011 predložený gréckemu parlamentu je v súlade so stropmi stanovenými v rozhodnutiach Rady. Budú však potrebné ďalšie trvalé opatrenia na znižovanie deficitu v nasledujúcich rokoch a na ukončenie nadmerného deficitu do konca roka 2014. Grécko prijalo osobitné opatrenia uvedené v rozhodnutí Rady, aj keď v niektorých oblastiach nastali oneskorenia a tempo reforiem sa zrejme po letnej prestávke spomalilo. Komisia preto dospela k záveru, že Grécko uspokojivo spĺňa požiadavky rozhodnutia Rady z 10. mája 2010, dodržiava odporúčania Rady zo 16. februára 2010 a vykonáva opatrenia ustanovené v memorande o hospodárskej a finančnej politike a v memorande o porozumení zo 6. augusta 2010. PRÍLOHA I: OPATRENIA, KTORÉ PODĽA ROZHODNUTIA RADY MAJÚ BYŤ PRIJATÉ DO KONCA SEPTEMBRA 2010 Opatrenia (požadované podľa článku 2 ods. 2 rozhodnutia Rady) | Súčasný stav opatrenia | „Grécko prijme do konca septembra 2010 tieto opatrenia: | a) opatrenia na fiškálnu konsolidáciu vo výške minimálne 3,2 % HDP (4,3 % HDP, ak sa prihliada na presuny z opatrení zavedených v roku 2010), ktoré sa majú zahrnúť do návrhu rozpočtu na rok 2011: zníženie medzispotreby verejnej správy najmenej o 300 mil. EUR v porovnaní s úrovňou roku 2010 (okrem úspor z reformy verejnej správy a miestnej správy uvedenej v tomto odseku), zmrazenie valorizácie dôchodkov (s cieľom ušetriť 100 mil. EUR), dočasné krízové zdanenie vysokoziskových podnikov (ktoré prinesie ročne dodatočne 600 mil. EUR v rokoch 2011, 2012 a 2013), systém paušálneho zdanenia samostatne zárobkovo činných osôb (so ziskom najmenej 400 mil. EUR v roku 2011 a zvýšenie výnosov o najmenej 100 mil. EUR ročne v rokoch 2012 a 2013), rozšírenie základu DPH zahrnutím niektorých služieb, ktoré sú v súčasnosti z DPH vyňaté, a prenesenie 30 % tovarov a služieb zo zníženej sadzby do základnej sadzby (so ziskom 1 mld. EUR), postupné zavedenie ekologickej dane na emisie CO2 (so ziskom najmenej 300 mil. EUR v roku 2011), implementácia právnych predpisov, ktorými sa vykonáva reforma verejnej správy a reorganizácia miestnej správy (s cieľom znížiť náklady o najmenej 500 mil. EUR v roku 2011 a o ďalších 500 mil. EUR v roku 2012 a o 500 mil. EUR v roku 2013), zníženie investícií financovaných z domácich zdrojov (najmenej o 500 mil. EUR) uprednostňovaním investičných projektov financovaných zo štrukturálnych fondov EÚ, stanovenie stimulov na urovnanie situácie, pokiaľ ide o neoprávnené užívanie pôdy (so ziskom najmenej 1 500 mil. EUR v rokoch 2011 až 2013, z toho najmenej 500 mil. EUR v roku 2011), výber príjmov z licencií na hry (najmenej 500 mil. EUR z predaja licencií a 200 mil. EUR za ročné licenčné poplatky), rozšírenie základu dane z nehnuteľností aktualizáciou hodnoty majetku (ktoré prinesie najmenej 400 mil. EUR ďalších príjmov), zvýšenie zdanenia miezd vyplácaných vo vecných dávkach vrátane zdanenia platieb za lízing automobilov (minimálne o 150 mil. EUR), zvýšenie dane na luxusné tovary (minimálne o 100 mil. EUR), osobitná daň na nepovolené objekty (so ziskom najmenej 800 mil. EUR ročne), nahradenie iba 20 % zamestnancov, ktorí odchádzajú do dôchodku vo verejnom sektore (ústredné vládne inštitúcie, miestne samosprávy, fondy sociálneho zabezpečenia, verejné spoločnosti, štátne agentúry a iné verejné inštitúcie). Po porade s Komisiou sa môžu zvážiť opatrenia prinášajúce porovnateľné rozpočtové úspory; | Splnené. Rozpočet na rok 2011 bol predložený gréckemu parlamentu 18. novembra. Niektoré opatrenia (okrem iného stimuly na urovnanie situácie, pokiaľ ide o neoprávnené užívanie pôdy, ekologická daň, rozšírenie základu dane z nehnuteľností, osobitná daň na nepovolené objekty, dane na luxusné tovary) majú priniesť nižšie výnosy, než sa pôvodne odhadovalo. Rozšírenie základu DPH prenesením 30 % tovarov a služieb zo zníženej sadzby do základnej sadzby sa nevykoná, ale bude nahradené zvýšením znížených sadzieb DPH na skoro všetky tovary v tejto kategórii. Celkové opatrenia v rozpočte na rok 2011, ako aj iné opatrenia oznámené pred rozpočtom majú priniesť vyššie výnosy (5,75 % HDP), než sa požaduje v rozhodnutí Rady. | b) posilnenie úlohy a zdrojov hlavného účtovného úradu a ustanovenie kontrolných mechanizmov proti prípadnému politickému zasahovaniu do prognóz údajov a do účtovníctva; | Splnené. Posilnenie hlavného účtovného úradu je súčasťou nového organického rozpočtového zákona (zákon 3871/2010). Ministerstvo financií dalo u súkromnej konzultačnej spoločnosti vypracovať komplexnú štúdiu o reorganizácii hlavného účtovného úradu, ktorej výsledky budú dostupné začiatkom roka 2011. Predbežný rozpočet (z októbra) na rok 2011 sa zakladal na optimistických makroekonomických prognózach a prognózach príjmov, ktoré neboli riadne podporené konkrétnymi opatreniami. Návrh rozpočtu na rok 2011 vychádza z vierohodných predpokladov podobných tým, ktoré pripravila Komisia, a zohľadňuje sa v ňom najnovší fiškálny vývoj. | c) návrh reformy zákona o mzdách vo verejnom sektore, ktorý bude zahŕňať najmä vytvorenie jednotného platobného orgánu na vyplácanie miezd, zavedenie jednotných zásad a časového harmonogramu na ustanovenie jednotnej zjednodušenej mzdovej tabuľky pre verejný sektor, ktorá bude platiť v štátnom sektore, miestnej správe a ďalších agentúrach; | Čiastočne splnené. Jednotný platobný orgán bol zriadený, avšak nie je ešte plne funkčný. | d) právne predpisy zlepšujúce efektivitu daňovej správy a kontrol; | Splnené. Zákony 3842/2010 a 3888/2010 boli prijaté. Boli zriadené pracovné skupiny, aby pripravili opatrenia a reformy na boj proti daňovým únikom. Vláda implementuje tieto opatrenia v januári 2011 a stanoví kvantitatívne výkonnostné ukazovatele, na základe ktorých by správa príjmov bola braná na zodpovednosť, napr. v oblasti výberu daňových nedoplatkov, kontrol najväčších daňových poplatníkov, podávania daňových priznaní a platieb. Zároveň vláda posilní právny rámec boja proti daňovým únikom: zjednoduší sa podávanie opravných prostriedkov v správnych a súdnych konaniach vo veci daňových sporov, odstránia sa prekážky pri výkone základných funkcií daňovej správy (metódy nepriameho auditu, spracovanie daňových priznaní), zreformuje sa postavenie príslušných zamestnancov daňovej správy, aby mohli byť potrestaní za porušenie svojich povinností. | e) začatie nezávislých preskúmaní ústrednej správy a existujúcich sociálnych programov; | Čiastočne splnené. Začali sa technické stretnutia s EK, MMF a ECB a s Organizáciou pre hospodársku spoluprácu a rozvoj (OECD) (ktorá povedie preskúmania). Zmluva ešte nie je podpísaná. | f) publikovanie mesačných štatistík (na hotovostnom základe) o príjmoch, výdavkoch, financovaní a omeškaných výdavkoch týkajúcich sa dostupných údajov o verejnej správe a jej podriadených útvaroch; | Čiastočne splnené. V novembri sa vo všetkých jednotkách verejnej správy zaviedli registre záväzkov a vláda zverejnila údaje o nedoplatkoch subjektov verejnej správy. Vedenie účtovníctva mimo verejnej správy je naďalej podpriemerné a bráni primeranej kontrole rozpočtového vývoja počas roka. Zatiaľ čo situácia v odvetví sociálneho zabezpečenia a novo zaradených podnikov vo vlastníctve štátu sa o niečo zlepšila, údaje o miestnych správach zostávajú veľmi obmedzené. | g) akčný plán na zlepšenie zberu a spracovania údajov verejnej správy, najmä upevňovaním kontrolných mechanizmov štatistických orgánov a hlavného účtovného úradu a zaistením účinnej osobnej zodpovednosti v prípadoch predloženia nesprávnych výkazov s cieľom zaistiť okamžité dodanie kvalitných údajov verejnej správy požadovaných nariadeniami (ES) č. 2223/96, (ES) č. 264/2000, (ES) č. 1221/2002, (ES) č. 501/2004, (ES) č. 1222/2004, (ES) č. 1161/2005, (ES) č. 223/2009 a (ES) č. 479/2009; | Splnené. Prebiehajúca spolupráca s Eurostatom v rámci spoločného štatistického akčného plánu. Bol zriadený vhodný spôsob na poskytovanie východiskových údajov o verejných financiách štatistickému orgánu ELSTAT. Kvartálové údaje o verejných financiách sa zostavujú na rok 2010 na základe priamych východiskových údajov. Fiškálne štatistiky na roky 2006 − 2009 boli revidované ELSTATom a potvrdené Eurostatom. | h) pravidelné zverejňovanie informácií o finančnej situácii vo verejných podnikoch a iných verejných subjektoch, ktoré nie sú súčasťou verejnej správy (vrátane podrobných výkazov ziskov a strát, súvah a údajov o zamestnanosti a mzdových nákladoch); | Splnené. V októbri 2010 boli prvýkrát zverejnené údaje o jedenástich najväčších verejných podnikoch. | i) zriadenie komplexného centrálneho registra verejných podnikov; | Splnené. Register by mal byť plne funkčný počas prvého štvrťroka 2011. | j) akčný plán s harmonogramom konkrétnych opatrení vedúcich k vytvoreniu ústredného orgánu na obstarávanie; | Splnené. S útvarmi Komisie bol dohodnutý akčný plán. | k) zákon, ktorým sa ustanoví horný limit vo výške 50 mil. EUR pre každoročný príspevok na záväzok služby vo verejnom záujme z verejných financií pre prevádzkovateľov železníc na obdobie rokov 2011 – 2013 a ktorým sa ustanoví zásada, na základe ktorej štát neposkytne prevádzkovateľom železníc žiadnu dodatočnú explicitnú alebo implicitnú podporu; | Čiastočne splnené. Dňa 26. októbra 2010 bol prijatý nový zákon o železniciach. Obchodný plán bol 30. septembra 2010 zaslaný EK/MMF/ECB na konzultáciu. Objasnenia a rokovania ešte pokračujú. Požadovaná notifikácia štátnej pomoci sa ešte neuskutočnila. | l) obchodný plán pre grécke železnice. V tomto obchodnom pláne sa spresní, akým spôsobom sa dosiahne ziskovosť prevádzkových činností a pokryjú náklady na odpisy, a to od roku 2011, vrátane rušenia stratových liniek, a to zvyšovaním cestovného a znižovaním miezd a počtu zamestnancov; v pláne sa ďalej uvedie podrobná analýza citlivosti týkajúca sa dôsledkov pre mzdové náklady v súvislosti s rôznymi scenármi výsledku kolektívneho vyjednávania a poskytnú sa informácie o niekoľkých možnostiach týkajúcich sa zamestnancov, pričom sa ustanovia pravidlá reštrukturalizácie holdingovej spoločnosti vrátane predaja pozemkov a iných aktív; | m) zákon o reforme systému mzdového vyjednávania v súkromnom sektore, ktorý by umožnil zníženie platieb za prácu nadčas, zachoval by flexibilitu riadenia pracovného času a umožnil by, aby sa miestnymi územnými dohodami mohol stanoviť nižší rast miezd než v odvetvových dohodách; | Oneskorené. Miery odmeňovania za prácu nadčas sa zákonom 3863/2010 znížili. Iné návrhy zákonov boli 14. novembra 2010 zaslané Európskej komisii na konzultáciu. | n) reformu právnych predpisov na ochranu zamestnanosti, ktorými sa predĺži skúšobné obdobie pre nových zamestnancov na jeden rok a vo vyššej miere sa umožní využívanie časovo obmedzených pracovných zmlúv a čiastočných pracovných úväzkov; | o) zmenu a doplnenie právnych predpisov o rozhodcovskom systéme tak, aby mala každá zo strán možnosť rozhodnúť sa pre rozhodcovské konanie, ak nesúhlasí s návrhom mediátora; | p) reformu rozhodcovského konania, aby sa zabezpečilo, že sa vykonáva podľa transparentných objektívnych kritérií s nezávislým výborom rozhodcov so schopnosťou prijímať rozhodnutia nezávisle od vplyvu vlády. | [1] Ú. v. EÚ L 241, 14.9.2010, s. 12. [2] KOM(2010) 439 v konečnom znení. [3] „The Economic Adjustment Programme for Greece – Second Review“, European Economy – Occasional Papers 72 , november 2010. Pre podrobnejšie posúdenie vývoja v oblasti makroekonomickej, finančnej, daňovej a štrukturálnej reformy sa čitateľovi odporúča tento dokument. [4] Memorandum o hospodárskej a finančnej politike, memorandum o porozumení ustanovujúce osobitné podmienky hospodárskej politiky z 3. mája, aktualizované 6. augusta 2010. [5] The Economic Adjustment Programme for Greece – Report submitted in accordance with Council Decision – predložené v novembri 2010. Prvú časť správy predložila grécka vláda 15. novembra 2010, celá správa bola predložená 24. novembra 2010. [6] Pomery k HDP sú indikatívne. V rozhodnutí Rady sa pomery k HDP vzťahujú na hodnoty nominálneho HDP dostupné v máji: 8,0 % HDP v roku 2010; 7,6 % HDP v roku 2011; 6,5 % HDP v roku 2012; 4,9 % v roku 2013 a 2,6 % HDP v roku 2014. Na základe postupu úpravy ustanoveného v rozhodnutí sa vyžaduje, aby ročný rast celkového konsolidovaného hrubého verejného dlhu nepresiahol: 34 058 mil. EUR v roku 2010; 17 365 mil. EUR v roku 2011; 15 016 mil. EUR v roku 2012; 11 599 mil. EUR v roku 2013 a 7 885 mil. EUR v roku 2014. Keď sa zohľadnia opravené údaje o deficite na konci roka 2009 a najnovšie prognózy nominálnych hodnôt HDP, zodpovedá to pomeru dlhu v hodnote 143 % HDP v roku 2010, 153 % HDP v roku 2011, 157 % HDP v roku 2012, 158 % HDP v roku 2013 a 156 % HDP v roku 2014. [7] Ú. v. EÚ L 145, 11.6.2010, s. 6. [8] Väčšina daňových poplatníkov má možnosť uhradiť platbu na daňovom úrade v roku 2010 (s druhou a konečnou splátkou v roku 2011), ak nepodávali daňové priznania do roku 2009 (zákon 3888/2010). [9] „European Economic Forecast – Autumn 2010“, European Economy , č. 7, november. [10] Podrobnejšie informácie pozri v oznámení Eurostatu „Information Note on Greek Fiscal Data“ (15. november 2010) na webovej stránke Eurostatu. [11] Dodatočne k zníženiam miezd schváleným počas roku 2010, ktoré sa vzťahovali na zamestnancov štátnej správy, ako aj podniky vo vlastníctve štátu. [12] Odporúčanie Rady (2010/190/EÚ) Grécku zo 16. februára 2010 s cieľom ukončiť nesúlad so všeobecnými usmerneniami pre hospodárske politiky v Grécku a odstrániť riziko ohrozenia správneho fungovania hospodárskej a menovej únie (Ú. v. EÚ L 83, 30.3.2010, s. 63).